**Stanovisko Výkonnej rady SAAVŠ k medializovanej kritike svojej činnosti členom výkonnej rady Bálintom Lovászom a bývalou zamestnankyňou Renátou Hall a k súvisiacemu návrhu zmien zákona č. 269/2018 Z. z. o zabezpečovaní kvality vysokoškolského vzdelávania**

Výkonná rada rešpektuje právo na slobodné vyslovenie názorov a prijíma konštruktívnu kritiku a námety na zlepšovanie činností agentúry. Za týmto účelom systematicky získava a vyhodnocuje informácie prostredníctvom spätných väzieb od vysokých škôl a ďalších zainteresovaných strán. Výkonná rada však očakáva, že kritika bude kompetentná, postavená na dôkazoch a faktoch a bude primerane konkrétna, aby mohlo dôjsť ku korekcii v činnostiach agentúry alebo k zmenám príslušných predpisov. Agentúra už niekoľkokrát odporúčala ministerstvu zmeny v zákone, ktorých cieľom je zefektívnenie postupov agentúry, z ktorých časť sa už realizovala a časť sa realizuje v tomto čase.

Výkonná rada **kategoricky odmieta pripomienky a výhrady k činnosti agentúry, ktoré boli medializované prostredníctvom vyjadrení člena výkonnej rady B. Lovásza a bývalej pracovníčky agentúry R. Hall.** Tieto vyjadrenia sú zavádzajúce. Nie sú ani konštruktívne, ani kompetentné, ani dostatočne konkrétne a ani nevychádzajú z reálnych faktov a reálnej situácie. Sú len obrazom subjektívneho vnímania situácie kritikmi, ktorým sa nepodarilo naplniť osobné ambície a presadiť svoje videnie agentúry.

Agentúra sa striktne pridržiava Európskych štandardov a usmernení ESG 2015, ktoré predpokladajú primárnu zodpovednosť vysokých škôl za kvalitu poskytovaného vzdelávania, pričom úlohou agentúry je externé zabezpečovanie kvality, čiže posudzovanie nastavenia a implementácie vnútorných systémov kvality vysokých škôl. Agentúra sa nemôže správať ako represívny orgán, ktorý intervenuje pri každej indícii o singulárnom zlyhaní v prostredí vysokých škôl. Tieto právomoci nemá ustanovené v zákone a ako orgán verejnej moci sa musí vyhýbať svojvoľnému konaniu. Zákonné procesné nastavenie určuje aj dynamiku konaní z vlastného podnetu, v rámci ktorých majú účastníci konaní právo využívať námietkové a odvolacie mechanizmy s brzdiacim efektom.

Výkonná rada mala výhrady k svojvoľnej iniciatíve , keď bola bez vedomia vedenia agentúry a ostatných členov výkonnej rady iniciovaná legislatívna zmena smerujúca s posilneniu prieskumov mienky ako nástroja na získavanie informácií pre prijímanie rozhodnutí o akreditácii. Výkonná rada sa s týmto nestotožňuje nielen pre zvolený zákulisný spôsob riešenia, ale má závažné meritórne výhrady. Prieskumy mienky podporuje a považuje za vhodný doplnkový pohľad na celkovú situáciu na vysokých školách. Je si však vedomá aj limitov a skreslení, ktoré prieskumy produkujú. Z týchto dôvodov sa naďalej plánuje riadiť európskou paradigmou ESG 2015, ktorá predpokladá využívanie podkladov poskytnutých vysokými školami, verejne dostupných informácií a expertného holistického posúdenia pracovnou skupinou, ktorá vždy realizuje aj návštevu na mieste, teda na vysokej škole.

Výkonná rada tvrdenie B. Lovásza o zlyhávaní agentúry odmieta a považuje ho za dehonestáciu tvrdej práce členov kolektívnych orgánov agentúry, stoviek posudzovateľov a zamestnancov agentúry. **Agentúra si plní všetky zákonom stanovené povinnosti a po odchode koordinátorky analytických činností R. Hall postupne odstraňuje deficity v analytických činnostiach, ktoré vznikli počas jej pôsobenia v agentúre.**

Výkonná rada odmieta tvrdenia o byrokratickej záťaži. Agentúra je plne digitalizovaná a neustále prebieha komunikácia s vysokými školami za účelom prepojenia informačných systémov vysokých škôl s informačným systémom agentúry, aby sa maximálne uľahčili všetky administratívne úkony. Určitý nárast administratívnych prác na vysokých školách môže súvisieť so zosúlaďovaním s akreditačnými štandardmi. Týka sa to najmä pracovísk, ktoré zanedbali mnohé povinnosti z minulých období. Na druhej strane agentúra vníma, že vysoké školy trpia nedostatkom financií, čo im neumožňuje zamestnávať dostatočné kapacity podporného personálu. To môže viesť k zvýšenej administratívnej záťaži tvorivých pracovníkov. Agentúra na zvýšenú potrebu financovania vysokých škôl v súvislosti s nábehom vnútorných systémov kvality upozornila už v jeseni uplynulého roka.

Výkonná rada tvrdenie o tom, že sa nesústreďuje na kvalitu a výstupy vzdelávania považuje za klamstvo. Akreditačné štandardy sa sústreďujú práve na túto oblasť. Vysoké školy už realizujú množstvo zmien, ktoré kvalitu vzdelávania zvyšujú. Do procesov sú zapojení aj študenti a zástupcovia zamestnávateľov a profesijných združení.

Výkonná rada nemôže akceptovať kritiku vo vzťahu k medzinárodnej dimenzii posudzovateľských činností agentúry. Zahraniční posudzovatelia boli zapojení do pracovných skupín, pričom to boli nielen akreditácie študijných programov 3. stupňa, ale nad rámec požiadavky zákona aj mnohé konania týkajúce sa študijných programov druhého stupňa. Zďaleka pritom neboli len z Česka. Boli tam zastúpení posudzovatelia z týchto renomovaných inštitúcií: University of Oxford, ETH Zürich, Leopold-Franzens-Universität Innsbruck, Max Planck Society, University of Redlands, California, University of Warwick, University of Jyväskylä Finland, Uni of Cologne, Danish Cancer Society, CEITEC MU, ČVUT v Praze, Univerzity Loránda Eötvösa Budapest, Finnish Institute for Educational Research, Polish Academy of Sciences, Erasmus University Rotterdam, Whole Earth Futures, Glasgow, UK a mnohých ďalších. Medzinárodnú dimenziu činností agentúry potvrdzuje účasť v projekte SEQA-ESG, účasť v iniciatíve V4QA Fórum a prijatie za asociovaného člena Európskeho združenia akreditačných agentúr ENQA. Agentúra začala prístupový proces za riadneho člena ENQA a na zápis do Európskeho registra zabezpečovania kvality EQAR. Podmienkou je naplnenie Európskych štandardov a usmernení potvrdené medzinárodným auditom relevantných inštitúcií ktorý už začal.

Výkonná rada odmieta vyjadrenia kritikov, ktoré sa týkajú konfliktu záujmov. Konflikt záujmov je upravený zákonom a vnútorným predpisom agentúry. Na členov výkonnej rady sú kladené veľmi prísne požiadavky a obmedzenia. Predseda a podpredseda výkonnej rady museli zanechať prácu vysokoškolských učiteľov vo funkcii profesorov. Väčšina členov výkonnej rady nemá pracovný vzťah s vysokou školou v Slovenskej republike. **Výkonná rada nezaregistrovala za uplynulé tri roky žiadny námet B. Lovásza na zmeny vnútorných predpisov týkajúcich sa predchádzaniu konfliktu záujmov**. Nezazneli ani jeho výhrady k tejto otázke pri rokovaní výkonnej rady o jednotlivých žiadostiach vysokých škôl.

Výkonná rada odmieta zvolený spôsob komunikácie a považuje ho za účelové konanie vykazujúce mnohé znaky osobného revanšu bývalej pracovníčky agentúry, ktorá sa napriek vzájomnej dohode o ukončení svojho pôsobenia rozhodla zneužiť svoje súčasné postavenie poradkyne predsedu vlády pre vysoké školstvo na to, aby spolu s B. Lovászom vytvorili vo verejnosti a v prostredí súčasnej politickej reprezentácie falošnú atmosféru o zlyhaní agentúry a potrebu akútneho zásahu do jej orgánov. Konali tak napriek tomu, že na niektorých činnostiach agentúry sa sami podieľali a B. Lovász v pozícii člena výkonnej rady participoval na prerokúvaní a schvaľovaní rozhodnutí a prijímaní všetkých relevantných strategických dokumentov, akreditačných štandardov, metodiky na ich vyhodnocovanie a vnútorných predpisov agentúry. Zúčastňoval sa aj vnútorných diskusií zamestnancov o nastavení a rozsahu dokumentácie, ktorú majú predkladať žiadatelia o akreditáciu.

Výkonná rada konštatuje, že udalosti bezprostredne nasledujúce po mediálnej kritike agentúry v plnej nahote obnažili účelové konanie obidvoch kritikov. Dôkazom je rozsiahly návrh zmien zákona o zabezpečovaní kvality, ktorý spracovala poradkyňa premiéra R. Hall a o tomto návrhu sa následne viedla neformálna diskusia s vybranými poslancami NR SR za účasti prezidenta SRK a ďalších rektorov po zasadnutí Výboru NR SR pre vzdelávanie, vedu, mládež a šport dňa 10.3.2022, pričom návrh obhajovala R. Hall osobne. **Výkonná rada odmieta túto rozsiahlu nepriamu novelizáciu zákona o zabezpečovaní kvality, a to z vecných i procesných dôvodov.** Navrhované zmeny nemajú žiadnu oporu v strategických dokumentoch SR, ani v Pláne obnovy a odolnosti. Neštandardný spôsob jeho predloženia na poslednú chvíľu bez možnosti vyjadriť sa k nemu a diskutovať o navrhovaných riešeniach, prerokovať ho v orgánoch reprezentácie vysokých škôl a bez akejkoľvek komunikácie s agentúrou je absolútne nekorektný, v príkrom rozpore s princípom participatívneho vládnutia a úplne cudzorodý v našom civilizačnom priestore. Vznikne tým aj precedens, ktorý môžu voči orgánom nezávislej inštitúcie zopakovať budúce politické reprezentácie.

Výkonná rada **apeluje na politickú reprezentáciu, najmä na poslancov Národnej rady Slovenskej republiky, aby sa nenechali vmanévrovať do tejto neserióznej politickej hry**, ktorá môže v konečnom dôsledku poškodiť reputáciu Slovenska v Európskej únii.

Výkonná rada považuje konanie Bálinta Lovásza za porušenie Etického kódexu Slovenskej akreditačnej agentúry pre vysoké školstvo, stratil dôveru kolegov a **vyzýva ho, aby zvážil svoje ďalšie pôsobenie vo výkonnej rade** agentúry, v ktorej tri roky pôsobil a za veľkú väčšinu jej uznesení hlasoval.